MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om afslutning og afvikling af projekter, der tidligere er godkendt af Kommissionen i medfør af Rådets forordning (EF) nr. 213/96 om gennemførelse af det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika

2000/0034 (COD)

MEDDELELSE FRA KOMMISSIONEN TIL EUROPA-PARLAMENTET

i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om afslutning og afvikling af projekter, der tidligere er godkendt af Kommissionen i medfør af Rådets forordning (EF) nr. 213/96 om gennemførelse af det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika

1. Forhistorie

Forslaget til Europa-Parlamentets og Rådets forordning KOM(1999)726 endelig - 2000/0034 (COD) - blev vedtaget den 31. januar 2000. Det blev den 31. januar 2000 oversendt til Europa-Parlamentet og Rådet.

Europa-Parlamentet afgav den 5. september 2000 sin udtalelse ved første behandling.

Den politiske enighed i Rådet om et udkast til fælles holdning blev den 31. oktober 2000 færdiggjort i COREPER. Den 10. november 2000 vedtog Rådet formelt den fælles holdning med enstemmighed.

2. Formålet med Kommissionens forslag

Kommissionen foreslår, at Europa-Parlamentet og Rådet udsteder en ny forordning for to år (indtil den 31. december 2001) med henblik på dækning af omkostningerne ved afslutningen og afviklingen af igangværende projekter i ECIP's regi. Inden for rammerne af den foreslåede forordning vil ECIP's budget udelukkende blive anvendt til operationel opfølgning af allerede finansierede foranstaltninger eller til ændringer af allerede indgåede kontrakter samt til faglig bistand til afslutningen og afviklingen af igangværende foranstaltninger. Der vil ikke blive finansieret nogen nye projekter.

3. Bemærkninger til den fælles holdning

3.1. Generelt

Ved gennemgangen af forslaget ved første behandling vedtog Europa-Parlamentet tre ændringsforslag til Kommissionens forslag. Kommissionen accepterede de to første, som også blev optaget i Rådets fælles holdning. Europa-Parlamentets tredje ændringsforslag, som ikke blev accepteret af Kommissionen, blev ændret af Rådet. Kommissionen kan ikke acceptere dette punkt som ændret af Rådet.

3.2. Holdningen til Europa-Parlamentets ændringsforslag ved første behandling

På grundlag af en betænkning fremlagt af Gianfranco Dell'Alba vedtog Europa-Parlamentet sin holdning ved første behandling, idet det indsatte tre ændringsforslag i Kommissionens forslag.

De to første af disse ændringsforslag blev accepteret af Kommissionen og indsat i Rådets fælles holdning:

-det første ændringsforslag (tredje betragtning) vedrører samordningen af og sammenhængen mellem de forskellige finansielle instrumenter, der forvaltes af Kommissionen

-det andet ændringsforslag (fjerde betragtning) omhandler de grundlag, som Kommissionen skal indføre med henblik på vedtagelse af et fremtidigt integreret program til fremme af investeringer i udviklingslandene.

I Europa-Parlamentets tredje ændringsforslag (artikel 3) anmodes Kommissionen om senest den 31. december 2000 at fremsætte lovgivningsmæssige forslag, som skal sikre kontinuitet i ECIP-foranstaltningerne. Kommissionen accepterede ikke dette ændringsforslag. Derimod anførte den, at den var rede til i juni 2001 at fremlægge en vurdering af valgmulighederne og eventuelt fremsætte egnede forslag.

3.3. Rådets fælles holdning

I sin fælles holdning ændrede Rådet Europa-Parlamentets tredje ændringsforslag (artikel 2). Ifølge den ændrede tekst skal Kommissionen så hurtigt som muligt og senest den 31. MARTS 2001 fremlægge en rapport om instrumentet til støtte for den private sektor i udviklingslandene, hurtigst muligt fulgt af et lovgivningsmæssigt forslag, som skal sikre dette instruments fremtid.

Kommissionen kan af følgende årsager ikke acceptere denne bestemmelse i Rådets fælles holdning:

-Kommissionen er i gang med generelle overvejelser om sin politik over for den private sektor. Disse overvejelser omfatter bl.a. en vurdering af de eksisterende finansielle instrumenter, en dialog med den private sektor og en forbedring af forvaltningen og de eksisterende finansielle procedurer. Kommissionen vil kunne fremlægge resultatet af disse overvejelser ved udgangen af juni 2001

-efter Kommissionens opfattelse udgør den bindende affattelse af artikel 2 og fastsættelsen af en given frist en krænkelse af dens initiativret.

På dette grundlag fastholder Kommissionen den holdning, som den indtog over for Europa-Parlamentet i september: den vil inden den 31. juni 2001 vurdere valgmulighederne og eventuelt foreslå egnede foranstaltninger.

4. Konklusioner

Kommissionen og Rådet har godkendt to af de ændringsforslag, som Europa-Parlamentet fremsatte ved første behandling.

Derimod afviger Kommissionens holdning til det tredje ændringsforslag både fra holdningen i Europa-Parlamentets version og fra holdningen i Rådets version. Rådet vedtog sin fælles holdning med enstemmighed mod Kommissionens tilkendegivelser, idet denne fastholdt sin holdning.

5. Kommissionens erklæring

Der henvises til vedlagte erklæring.

BILAG

RÅDETS (UDVIKLINGSSAMARBEJDE) MØDE DEN 10. NOVEMBER 2000

Punkt ... på listen over A-punkter (ECIP)

Ref. : Rådets fælles holdning med henblik på vedtagelse af Europa-Parlamentets og Rådets forordning om afslutning og afvikling af projekter, der tidligere er godkendt af Kommissionen i medfør af Rådets forordning (EF) nr. 213/96 om gennemførelse af det finansielle instrument "European Communities Investment Partners" til fordel for lande i Asien, Latinamerika, Middelhavsområdet samt Sydafrika.

ERKLÆRING TIL MØDEPROTOKOLLEN

Kommissionen mærker sig de opfordringer, der er fremsat i artikel 2 i den fælles holdning. Kommissionen forbeholder sig imidlertid i henhold til traktatens bestemmelser ret til at reagere på disse opfordringer, hvis de fastholdes i Europa-Parlamentets og Kommissionens forordning, navnlig i henseende til dens initiativret.